哭師臯
作者：白居易
朝代：唐

paragraphs: 南康丹旐引魂迴，洛陽籃舁送葬來。
北邙原邊尹村畔，月苦煙愁夜過半。
妻孥兄弟號一聲，十二人腸一時斷。
往者何人送者誰，樂天哭別師臯時。
平生分義向人盡，今日哀冤唯我知。
我知何益徒垂淚，籃轝迴竿馬迴轡。
何日重聞掃市歌，誰家收得琵琶伎。
蕭蕭風樹白楊影，蒼蒼露草青蒿氣。
更就墳前哭一聲，與君此別終天地。